title: 2014/443/EU: Odluka Vijeća od 8. srpnja 2014. o stajalištu koje u ime Europske unije treba zauzeti u okviru Pododbora za sanitarne i fitosanitarne mjere, osnovanog Sporazumom o trgovini između Europske unije i njezinih država članica, s jedne strane, i Kolumbije i Perua, s druge strane, u pogledu donošenja njegova Poslovnika

text:
               10.7.2014

               HR

               Službeni list Europske unije

               L 201/18

         ODLUKA VIJEĆA
   od 8. srpnja 2014.
   o stajalištu koje u ime Europske unije treba zauzeti u okviru Pododbora za sanitarne i fitosanitarne mjere, osnovanog Sporazumom o trgovini između Europske unije i njezinih država članica, s jedne strane, i Kolumbije i Perua, s druge strane, u pogledu donošenja njegova Poslovnika

      (2014/443/EU)

   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 9.,
   uzimajući u obzir prijedlog Europske komisije,
   budući da:

               (1)

               Vijeće je 19. siječnja ovlastilo Komisiju da u ime Europske unije i njezinih država članica u pregovorima dogovori multilateralni sporazum o trgovini sa zemljama članicama Andske zajednice.

               (2)

               Ti su pregovori završeni i Sporazum o trgovini između Europske unije i njezinih država članica, s jedne strane, i Kolumbije i Perua, s druge strane („Sporazum”) (1), potpisan je u Bruxellesu 26. lipnja 2012.

               (3)

               U skladu s člankom 330. stavkom 3. Sporazuma, Sporazum se privremeno primjenjuje s Peruom od 1. ožujka 2013., a s Kolumbijom od 1. kolovoza 2013., podložno njegovu kasnijem sklapanju.

               (4)

               Člankom 103. Sporazuma osniva se Pododbor za sanitarne i fitosanitarne mjere („Pododbor za SFSM”), koji osigurava i prati provedbu poglavlja 5. Sporazuma koje se odnosi na sanitarne i fitosanitarne mjere, te razmatra sva pitanja koja bi mogla utjecati na usklađenost s odredbama tog poglavlja. Pododbor za SFSM donosi svoje radne postupke na svojem prvom sastanku.

               (5)

               Unija bi trebala utvrditi stajalište koje treba zauzeti u pogledu donošenja Poslovnika Pododbora za SFSM,

         DONIJELO JE OVU ODLUKU:
   Članak 1.
   Stajalište koje u ime Unije treba zauzeti u okviru Pododbora za sanitarne i fitosanitarne mjere („Pododbor za SFSM”), osnovanog Sporazumom o trgovini između Europske unije i njezinih država članica, s jedne strane, i Kolumbije i Perua, s druge strane, u pogledu donošenja Poslovnika Pododbora za SFSM temelji se na nacrtu odluke Pododbora za SFSM EU-Kolumbija-Peru koji je priložen ovoj Odluci.
   Predstavnici Unije u Pododboru za SFSM mogu dogovoriti manje tehničke ispravke nacrta Odluke Pododbora za SFSM EU-Kolumbija-Peru bez daljnje odluke Vijeća.
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 8. srpnja 2014.

            Za Vijeće

            Predsjednik

         P. C. PADOAN

      (1)  SL L 354, 21.12.2012., str. 3.

      NACRT
      ODLUKE br. …/2014 PODODBORA ZA SANITARNE I FITOSANITARNE MJERE EU-KOLUMBIJA-PERU
      od …
      o donošenju Poslovnika Pododbora za sanitarne i fitosanitarne mjere iz članka 103. Sporazuma o trgovini između Europske unije i njezinih država članica, s jedne strane, i Kolumbije i Perua, s druge strane
      PODOBOR ZA SANITARNE I FITOSANITARNE MJERE,
      uzimajući u obzir Sporazum o trgovini između Europske unije i njezinih država članica, s jedne strane, i Kolumbije i Perua, s druge strane („Sporazum”) (1), potpisan u Bruxellesu 26. lipnja 2012., a posebno njegov članak 103.,
      budući da:

                  (1)

                  Pododbor za sanitarne i fitosanitarne mjere („Pododbor za SFSM”) donosi svoj Poslovnik na svojem prvom sastanku.

                  (2)

                  Pododbor za SFSM osigurava i prati provedbu poglavlja 5. Sporazuma koje se odnosi na sanitarne i fitosanitarne mjere, te razmatra sva pitanja koja bi mogla utjecati na usklađenost s odredbama tog poglavlja,

            DONIO JE OVU ODLUKU:

                  1.

                  Donosi se Poslovnik Pododbora za SFSM kako je naveden u prilogu ovoj Odluci.

                  2.

                  Ova Odluka stupa na snagu ...

         Sastavljeno u ...

               Za Pododbor za sanitarne i fitosanitarne mjere

               Ministar za…

               Povjerenik za…

               Ministar za…

         (1)  SL L 354, 21.12.2012., str. 3.

         PRILOG
         POSLOVNIK PODODBORA ZA SANITARNE I FITOSANITARNE MJERE UTVRĐEN U POGLAVLJU 5. SPORAZUMA O TRGOVINI IZMEĐU EUROPSKE UNIJE I NJEZINIH DRŽAVA ČLANICA, S JEDNE STRANE, I KOLUMBIJE I PERUA, S DRUGE STRANE
         Članak 1.
         Sastav i predsjednik
         1.   Pododbor za sanitarne i fitosanitarne mjere (dalje u tekstu: „Pododbor za SFSM”) koji je osnovan u skladu s člankom 103. Sporazuma o trgovini između Europske unije i njezinih država članica, s jedne strane, i Kolumbije i Perua, s druge strane („Sporazum”) (1), obavlja svoje dužnosti kako je predviđeno u članku 103. Sporazuma te preuzima odgovornost za osiguravanje i praćenje provedbe poglavlja 5. o sanitarnim i fitosanitarnim mjerama.
         2.   Kako je predviđeno u članku 103. stavku 2. Sporazuma o trgovini, Pododbor SFS sastoji se od predstavnika koje imenuje svaka stranka i koji su nadležni za sanitarna i fitosanitarna pitanja.
         3.   Podborom za SFSM naizmjence predsjedavaju, tijekom razdoblju od jedne godine, viši dužnosnik Europske komisije u ime Europske unije i njezinih država članica, viši dužnosnik kolumbijske vlade ili viši dužnosnik peruanske vlade. Prvo razdoblje predsjedanja počinje na dan prvog sastanka Odbora za trgovinu, a završava 31. prosinca iste godine. Pododborom za SFSM predsjeda stranka koja predsjeda Odborom za trgovinu.
         4.   Pododbor za SFSM može održavati sastanke na kojima sudjeluju samo stranka EU-a i jedna od andskih zemalja potpisnica kada se radi o pitanjima koja se odnose isključivo na njihove bilateralne odnose. Takvim će sastancima supredsjedati obje stranke. Ostale andske zemlje potpisnice mogu sudjelovati na takvim sastancima podložno prethodnoj suglasnosti dotičnih stranaka.
         5.   Upućivanje na stranke u ovom Poslovniku u skladu je s definicijom predviđenom u članku 6. Sporazuma.
         Članak 2.
         Sastanci
         1.   Pododbor za SFSM sastaje se najmanje jednom godišnje, a na zahtjev jedne od stranaka održava izvanredne sastanke, kako je predviđeno u članku 103. stavku 2. Sporazuma. Sastanci se održavaju naizmjence u Bogoti, Bruxellesu i Limi, osim ako se stranke dogovore drukčije.
         2.   Sastanke Pododbora za SFSM saziva stranka koja predsjeda, na dan i u mjestu koje su dogovorile stranke.
         3.   Pododbor za SFSM može se također sastati putem videokonferencija i audiokonferencija.
         Članak 3.
         Delegacije
         Stranke se prije svakog sastanka obavješćuju o predviđenom sastavu delegacija koje će biti nazočne na sastanku.
         Članak 4.
         Promatrači
         Pododbor za SFSM može odlučiti pozvati promatrače na ad hoc osnovi.
         Članak 5.
         Korespondencija
         1.   Dokumenti Pododbora za SFSM predviđeni u člancima 6., 7. i 8. Poslovnika prosljeđuju se predsjednicima Pododbora za SFSM i tajništvu Odbora za trgovinu.
         2.   Kada je riječ o pitanjima koja se odnose isključivo na bilateralni odnos između EU-a i jedne andske zemlje potpisnice, korespondencija se odvija između te dvije stranke, a ostale se andske zemlje potpisnice prema potrebi o svemu obavješćuju.
         Članak 6.
         Dnevni red sastanaka
         1.   Okvirni dnevni red svakog sastanka zajednički sastavljaju stranke. Dnevni se red prosljeđuje, zajedno sa svim relevantnim dokumentima, svim strankama najkasnije 14 dana prije početka sastanka.
         2.   Pododbor za SFSM donosi dnevni red na početku svakog sastanka. U dnevni red se mogu uključiti točke koje se ne nalaze na okvirnom dnevnom redu ako se obje stranke s tim suglase.
         3.   Predsjednik Pododbora za SFSM može, uz suglasnost ostalih stranaka, pozvati stručnjake na sastanke Pododbora kako bi dali informacije o određenim temama.
         Članak 7.
         Zapisnik
         1.   Nacrt zapisnika svakog sastanka zajednički sastavljaju stranke. Stranka koja predsjeda sastankom će prvi nacrt pripremiti u roku od 21 dan od kraja sastanka.
         2.   U zapisniku je, u pravilu, sažeta svaka točka dnevnog reda i navedeni su, kada je to primjenjivo:

                     (a)

                     dokumenti dostavljeni Pododboru za SFSM;

                     (b)

                     svaka izjava za koju je član Pododbora za SFSM tražio da bude unesena; i

                     (c)

                     predložene odluke, iznesene preporuke, dogovorene izjave i doneseni zaključci o pojedinačnim točkama.

               3.   Zapisnik sadržava i popis sudionika na sastanku Pododbora za SFSM.
         4.   Stranke odobravaju zapisnik pisanim putem u roku od dva mjeseca od datuma sastanka. Nakon odobravanja primjerke zapisnika potpisuju predsjednik i odgovorne osobe ostalih stranaka. Svaka stranka dobiva jedan izvornik tih vjerodostojnih dokumenata. Primjerak potpisanog zapisnika prosljeđuje se tajništvu Odbora za trgovinu.
         Članak 8.
         Akcijski plan
         1.   Pododbor za SFSM donosi akcijski plan u kojem se iznose mjere dogovorene među strankama tijekom sastanka.
         2.   Provedbu akcijskog plana od strane stranaka preispitat će Pododbor za SFSM na svojem sljedećem sastanku.
         Članak 9.
         Jezici
         1.   Službeni jezici stranaka službeni su jezici Pododbora za SFSM.
         2.   Ako nije odlučeno drukčije, Pododbor za SFSM svoje rasprave provodi u pravilu na temelju dokumenta i prijedloga sastavljenih na jezicima iz stavka 1.
         Članak 10.
         Javnost i povjerljivost
         1.   Ako nije odlučeno drukčije, sastanci Pododbora za SFSM nisu javni.
         2.   Kada stranka Pododboru za SFSM, posebnim odborima, radnim skupinama ili drugim tijelima dostavi informacije koje se prema njezinim zakonima i drugim propisima smatraju povjerljivima, stranke postupaju s takvim informacijama kao s povjerljivim informacijama u skladu s pravilima opisanima u članku 290. stavku 2. Sporazuma.
         Članak 11.
         Troškovi
         1.   Svaka stranka snosi sve troškove koji nastanu kao rezultat njezina sudjelovanja na sastancima Pododbora za SFSM, kako u vezi s troškovima osoblja, putovanja i boravka tako i u vezi s poštanskim i telekomunikacijskim troškovima.
         2.   Troškove organizacije sastanaka i pripreme dokumenata snosi stranka koja je domaćin sastanka.
         3.   Troškove usmenog prevođenja na sastancima i prevođenja dokumenata sa španjolskog i engleskog jezika odnosno na te jezike snosi stranka koja je domaćin sastanka. Troškove usmenog i pismenog prevođenja s drugih jezika i na druge jezike snosi stranka tražiteljica.
         Članak 12.
         Izmjene Poslovnika
         Poslovnik, kao i sve daljnje izmjene, donosi Pododbor za SFSM u skladu s člankom 103. stavkom 2. Sporazuma.

            (1)  SL L 354, 21.12.2012., str. 3.


title: Odluka (EU) 2017/1749 Europskog parlamenta od 27. travnja 2017. o zatvaranju računa Zajedničkog poduzeća SESAR za financijsku godinu 2015.

text:
               29.9.2017

               HR

               Službeni list Europske unije

               L 252/371

         ODLUKA (EU) 2017/1749 EUROPSKOG PARLAMENTA
   od 27. travnja 2017.
   o zatvaranju računa Zajedničkog poduzeća SESAR za financijsku godinu 2015.
   EUROPSKI PARLAMENT,

               —

               uzimajući u obzir konačnu godišnju računovodstvenu dokumentaciju Zajedničkog poduzeća SESAR za financijsku godinu 2015.,

               —

               uzimajući u obzir izvješće Revizorskog suda o godišnjoj računovodstvenoj dokumentaciji Zajedničkog poduzeća SESAR za financijsku godinu 2015., s odgovorom Zajedničkog poduzeća (1),

               —

               uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2015., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 21. veljače 2017. o razrješnici koju Zajedničko poduzeće treba dobiti za izvršenje proračuna za financijsku godinu 2015. (05875/2017 – C8-0086/2017),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Uredbu Vijeća (EZ) br. 219/2007 od 27. veljače 2007. o uspostavljanju zajedničkog poduzeća za razvoj nove generacije Europskog sustava upravljanja zračnim prometom (SESAR) (4), a posebno njezin članak 4.b,

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (5),

               —

               uzimajući u obzir članak 94. Poslovnika i Prilog IV. Poslovniku,

               —

               uzimajući u obzir izvješće Odbora za proračunski nadzor i mišljenje Odbora za promet i turizam (A8-0096/2017),

               1.

               odobrava zaključenje poslovnih knjiga Zajedničkog poduzeća SESAR za financijsku godinu 2015.;

               2.

               nalaže svojem predsjedniku da ovu Odluku proslijedi izvršnom direktoru Zajedničkog poduzeća SESAR, Vijeću, Komisiji i Revizorskom sudu te da je da na objavu u Službenom listu Europske unije (serija L).

            Predsjednik

         Antonio TAJANI

            Glavni tajnik

         Klaus WELLE

      (1)  SL C 473, 16.12.2016., str. 66.

      (2)  SL C 473, 16.12.2016., str. 68.

      (3)  SL L 298, 26.10.2012., str. 1.

      (4)  SL L 64, 2.3.2007., str. 1.

      (5)  SL L 328, 7.12.2013., str. 42.


title: Odluka Političkog i sigurnosnog odbora (ZVSP) 2016/2380 od 13. prosinca 2016. o produljenju mandata voditelja misije Promatračke misije Europske unije u Gruziji (EUMM Georgia) (EUMM GEORGIA/1/2016)

text:
               23.12.2016

               HR

               Službeni list Europske unije

               L 352/57

         ODLUKA POLITIČKOG I SIGURNOSNOG ODBORA (ZVSP) 2016/2380
   od 13. prosinca 2016.
   o produljenju mandata voditelja misije Promatračke misije Europske unije u Gruziji (EUMM Georgia) (EUMM GEORGIA/1/2016)
   POLITIČKI I SIGURNOSNI ODBOR,
   uzimajući u obzir Ugovor o Europskoj uniji, a posebno njegov članak 38. treći stavak,
   uzimajući u obzir Odluku Vijeća 2010/452/ZVSP od 12. kolovoza 2010. o Promatračkoj misiji Europske unije u Gruziji, EUMM Georgia (1), a posebno njezin članak 10. stavak 1.,
   budući da:

               (1)

               Na temelju Odluke 2010/452/ZVSP Politički i sigurnosni odbor (PSO) ovlašten je, u skladu s člankom 38. trećim stavkom Ugovora, donositi odgovarajuće odluke o političkom nadzoru i strateškom usmjeravanju Promatračke misije Europske unije u Gruziji (EUMM Georgia), uključujući odluku o imenovanju voditelja misije.

               (2)

               PSO je 19. prosinca 2014. donio Odluku EUMM GEORGIA/1/2014 (2) kojom je g. Kęstutis JANKAUSKAS imenovan voditeljem misije EUMM Georgia od 15. prosinca 2014. do 14. prosinca 2015.

               (3)

               PSO je 13. studenoga 2015. donio Odluku (ZVSP) 2015/2200 (EUMM GEORGIA/1/2015) (3) kojom je mandat g. Kęstutisa JANKAUSKASA kao voditelja misije EUMM Georgia produljen od 15. prosinca 2015. do 14. prosinca 2016.

               (4)

               Vijeće je 12. prosinca 2016. donijelo Odluku (ZVSP) 2016/2238 (4) kojom je mandat misije EUMM Georgia produljen od 15. prosinca 2016. do 14. prosinca 2018.

               (5)

               Visoki predstavnik Unije za vanjske poslove i sigurnosnu politiku predložio je produljenje mandata g. Kęstutisa JANKAUSKASA kao voditelja misije EUMM Georgia od 15. prosinca 2016. do 14. prosinca 2017.,

         DONIO JE OVU ODLUKU:
   Članak 1.
   Mandat g. Kęstutisa JANKAUSKASA kao voditelja misije EUMM Georgia produljuje se do 14. prosinca 2017.
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 13. prosinca 2016.

            Za Politički i sigurnosni odbor

            Predsjednik

         W. STEVENS

      (1)  SL L 213, 13.8.2010., str. 43.

      (2)  Odluka Političkog i sigurnosnog odbora EUMM Georgia/1/2014 od 19. prosinca 2014. o imenovanju voditelja Promatračke misije Europske unije u Gruziji (EUMM Georgia) (SL L 369, 24.12.2014., str. 78.).

      (3)  Odluka Političkog i sigurnosnog odbora (ZVSP) 2015/2200 od 13. studenoga 2015. o produljenju mandata voditelja misije Promatračke misije Europske unije u Gruziji (EUMM Georgia) (EUMM GEORGIA/1/2015) (SL L 313, 28.11.2015., str. 40.).

      (4)  Odluka Vijeća (ZVSP) 2016/2238 od 12. prosinca 2016. o izmjeni Odluke 2010/452/ZVSP o Promatračkoj misiji Europske unije u Gruziji, EUMM Georgia (SL L 337, 13.12.2016., str. 15.).


title: Odluka (EU) 2017/1622 Europskog parlamenta od 27. travnja 2017. o razrješnici za izvršenje općeg proračuna Europske unije za financijsku godinu 2015., dio VI. – Europski gospodarski i socijalni odbor

text:
               29.9.2017

               HR

               Službeni list Europske unije

               L 252/129

         ODLUKA (EU) 2017/1622 EUROPSKOG PARLAMENTA
   od 27. travnja 2017.
   o razrješnici za izvršenje općeg proračuna Europske unije za financijsku godinu 2015., dio VI. – Europski gospodarski i socijalni odbor
   EUROPSKI PARLAMENT,

               —

               uzimajući u obzir opći proračun Europske unije za financijsku godinu 2015. (1),

               —

               uzimajući u obzir konsolidirane godišnje financijske izvještaje Europske unije za financijsku godinu 2015. (COM(2016) 475 – C8-0274/2016) (2),

               —

               uzimajući u obzir godišnje izvješće Revizorskog suda o izvršenju proračuna za financijsku godinu 2015., s odgovorima institucija (3),

               —

               uzimajući u obzir izjavu o jamstvu (4) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2015., u skladu s člankom 287. Ugovora o funkcioniranju Europske unije,

               —

               uzimajući u obzir članak 314. stavak 10. te članke 317., 318. i 319. Ugovora o funkcioniranju Europske unije,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i stavljanju izvan snage Uredbe Vijeća (EZ, Euratom) br. 1605/2002 (5), a posebno njezine članke 55., 99., 164., 165. i 166.,

               —

               uzimajući u obzir članak 94. Poslovnika i Prilog IV. Poslovniku,

               —

               uzimajući u obzir izvješće Odbora za proračunski nadzor (A8-0144/2017),

               1.

               daje razrješnicu glavnom tajniku Europskog gospodarskog i socijalnog odbora za izvršenje proračuna Europskog gospodarskog i socijalnog odbora za financijsku godinu 2015.;

               2.

               iznosi svoje primjedbe u Rezoluciji u nastavku;

               3.

               nalaže svojem predsjedniku da ovu Odluku i Rezoluciju, koja je njezin sastavni dio, proslijedi Europskom gospodarskom i socijalnom odboru, Europskom vijeću, Vijeću, Komisiji, Sudu Europske unije, Revizorskom sudu, Odboru regija, Europskom ombudsmanu, Europskom nadzorniku za zaštitu podataka i Europskoj službi za vanjsko djelovanje te da ih da na objavu u Službenom listu Europske unije (serija L).

            Predsjednik

         Antonio TAJANI

            Glavni tajnik

         Klaus WELLE

      (1)  SL L 69, 13.3.2015.

      (2)  SL C 380, 14.10.2016., str. 1.

      (3)  SL C 375, 13.10.2016., str. 1.

      (4)  SL C 380, 14.10.2016., str. 147.

      (5)  SL L 298, 26.10.2012., str. 1.


title: Odluka Vijeća od 12. prosinca 2014. o donošenju stajališta Vijeća o nacrtu izmjene proračuna br. 6 Europske unije za financijsku godinu 2014.

text:
               20.12.2014

               HR

               Službeni list Europske unije

               C 461/18

         ODLUKA VIJEĆA
   od 12. prosinca 2014.
   o donošenju stajališta Vijeća o nacrtu izmjene proračuna br. 6 Europske unije za financijsku godinu 2014.
   (2014/C 461/10)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 314., u vezi s Ugovorom o osnivanju Europske zajednice za atomsku energiju, a posebno njegovim člankom 106.a,
   uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (1), a posebno njezin članak 41.,
   budući da:

               —

               proračun Unije za financijsku godinu 2014. konačno je donesen 20. studenoga 2013. (2),

               —

               Komisija je 17. listopada 2014. podnijela prijedlog koji sadrži nacrt izmjene proračuna br. 6 za opći proračun za financijsku godinu 2014.,

               —

               Komisija je 4. prosinca 2014. podnijela prijedlog koji sadrži pismo izmjene nacrta izmjene proračuna br. 6 za opći proračun za financijsku godinu 2014.,

         ODLUČILO JE:
   Jedini članak
   Stajalište Vijeća o nacrtu izmjene proračuna br. 6 Europske unije za financijsku godinu 2014., izmijenjeno njegovim pismom izmjene, doneseno je 12. prosinca 2014.
   Cjelovit tekst dostupan je za čitanje ili preuzimanje na web-mjestu Vijeća: http://www.consilium.europa.eu/

      Sastavljeno u Bruxellesu 12. prosinca 2014.

            Za Vijeće

            Predsjednik

         S. GIANNINI

      (1)  SL L 298, 26.10.2012., str. 1.

      (2)  SL L 51, 20.2.2014., str. 1., s ispravcima u SL L 111, 15.4.2014., str. 96., SL L 124, 25.4.2014., str. 30. i u SL L 322, 7.11.2014., str. 1.


title: Odluka Političkog i sigurnosnog odbora (ZVSP) 2017/681 od 29. ožujka 2017. o imenovanju zapovjednika snaga EU-a za vojnu operaciju Europske unije na južnom središnjem Sredozemlju (operacija EUNAVFOR MED SOPHIA) i stavljanju izvan snage Odluke (ZVSP) 2016/1079 (EUNAVFOR MED/1/2017)

text:
               11.4.2017

               HR

               Službeni list Europske unije

               L 98/18

         ODLUKA POLITIČKOG I SIGURNOSNOG ODBORA (ZVSP) 2017/681
   od 29. ožujka 2017.
   o imenovanju zapovjednika snaga EU-a za vojnu operaciju Europske unije na južnom središnjem Sredozemlju (operacija EUNAVFOR MED SOPHIA) i stavljanju izvan snage Odluke (ZVSP) 2016/1079 (EUNAVFOR MED/1/2017)
   POLITIČKI I SIGURNOSNI ODBOR,
   uzimajući u obzir Ugovor o Europskoj uniji, a posebno njegov članak 38.,
   uzimajući u obzir Odluku Vijeća (ZVSP) 2015/778 od 18. svibnja 2015. o vojnoj operaciji Europske unije na južnom središnjem Sredozemlju (operacija EUNAVFOR MED SOPHIA) (1), a posebno njezin članak 6.,
   budući da:

               (1)

               Na temelju članka 6. stavka 1. Odluke (ZVSP) 2015/778 Vijeće je ovlastilo Politički i sigurnosni odbor (PSO) za donošenje odluka o imenovanju zapovjednika snaga EU-a za operaciju EUNAVFOR MED SOPHIA („zapovjednik snaga EU-a”).

               (2)

               PSO je 23. lipnja 2016. donio Odluku (ZVSP) 2016/1079 (2) o imenovanju kontraadmirala Giuseppea BERUTTIJA BERGOTTA zapovjednikom snaga EU-a.

               (3)

               Zapovjednik operacije EU-a preporučio je imenovanje kontraadmirala (LH) Andree ROMANIJA novim zapovjednikom snaga EU-a na mjesto kontraadmirala Giuseppea BERUTTIJA BERGOTTA od 4. travnja 2017.

               (4)

               Vojni odbor EU-a podržao je tu preporuku.

               (5)

               Odluku (ZVSP) 2016/1079 trebalo bi stoga staviti izvan snage.

               (6)

               U skladu s člankom 5. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane,

         DONIO JE OVU ODLUKU:
   Članak 1.
   Kontraadmiral (LH) Andrea ROMANI imenuje se zapovjednikom snaga EU-a za vojnu operaciju Europske unije na južnom središnjem Sredozemlju (operacija EUNAVFOR MED SOPHIA) od 4. travnja 2017.
   Članak 2.
   Odluka (ZVSP) 2016/1079 stavlja se izvan snage s učinkom od 4. travnja 2017.
   Članak 3.
   Ova Odluka stupa na snagu 4. travnja 2017.

      Sastavljeno u Bruxellesu 29. ožujka 2017.

            Za Politički i sigurnosni odbor

            Predsjednik

         W. STEVENS

      (1)  SL L 122, 19.5.2015., str. 31.

      (2)  Odluka Političkog i sigurnosnog odbora (ZVSP) 2016/1079 od 23. lipnja 2016. o imenovanju zapovjednika snaga EU-a za vojnu operaciju Europske unije na južnom središnjem Sredozemlju (operacija EUNAVFOR MED SOPHIA) i stavljanju izvan snage Odluke EUNAVFOR MED/1/2015 (EUNAVFOR MED/2/2016) (SL L 179, 5.7.2016., str. 31.).


title: Odluka Komisije оd 1. listopada 2015. o obavješćivanju treće zemlje o mogućnosti da bi mogla biti utvrđena kao nekooperativna treća zemlja u borbi protiv nezakonitog, neprijavljenog i nereguliranog ribolova

text:
               2.10.2015

               HR

               Službeni list Europske unije

               C 324/6

         ODLUKA KOMISIJE
   оd 1. listopada 2015.
   o obavješćivanju treće zemlje o mogućnosti da bi mogla biti utvrđena kao nekooperativna treća zemlja u borbi protiv nezakonitog, neprijavljenog i nereguliranog ribolova
   (2015/C 324/07)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1005/2008 od 29. rujna o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999 (1), a posebno njezin članak 32.,
   budući da:
   1.   UVOD

               (1)

               Uredbom (EZ) br. 1005/2008 (dalje u tekstu „Uredba o ribolovu NNN”) uspostavljen je sustav Unije za sprečavanje, suzbijanje i zaustavljanje nezakonitog, neprijavljenog i nereguliranog (NNN) ribolova.

               (2)

               U poglavlju VI. Uredbe o ribolovu NNN propisan je postupak za utvrđivanje nekooperativnih trećih zemalja, demarševi u vezi s takvim zemljama, uspostavljanje popisa takvih zemalja, brisanje s tog popisa, objavljivanje tog popisa i sve hitne mjere.

               (3)

               U skladu s člankom 32. Uredbe o ribolovu NNN Komisija mora obavijestiti treće zemlje o tome da bi mogle biti utvrđene kao nekooperativne zemlje. Takva je obavijest preliminarne prirode. Obavijest trećim zemljama o mogućnosti da budu uvrštene u kategoriju nekooperativnih zemalja temelji se na kriterijima iz članka 31. Uredbe o ribolovu NNN. Komisija bi ujedno trebala u odnosu na obaviještene treće zemlje poduzeti sve demarševe iz članka 32. te Uredbe. Komisija posebno u obavijest treba uključiti podatke o bitnim činjenicama i analizama na kojima se temelji to utvrđivanje, dati tim zemljama priliku da dostave svoj odgovor i dokaze kojima osporavaju utvrđivanje ili, ako je primjenjivo, plan djelovanja za poboljšanje i mjere poduzete za ispravljanje stanja. Komisija bi obaviještenim trećim zemljama trebala dati dovoljno vremena da odgovore na obavijest i razumno vrijeme za ispravljanje stanja.

               (4)

               U skladu s člankom 31. Uredbe o ribolovu NNN Komisija će utvrditi treće zemlje za koje smatra da ne surađuju u suzbijanju ribolova NNN. Treća zemlja utvrdit će se kao nekooperativna treća zemlja ako ne izvršava obveze poduzimanja mjera za sprječavanje, suzbijanje i zaustavljanje ribolova NNN koje je obvezna ispunjavati u skladu s međunarodnim pravom kao država zastave, država luke, obalna država ili država trgovine.

               (5)

               Utvrđivanje nekooperativnih trećih zemalja temelji se na preispitivanju svih podataka iz članka 31. stavka 2. Uredbe o ribolovu NNN.

               (6)

               U skladu s člankom 33. Uredbe o ribolovu NNN, Vijeće će uspostaviti popis nekooperativnih trećih zemalja. Na te se zemlje primjenjuju, među ostalim, mjere predviđene u članku 38. Uredbe o ribolovu NNN.

               (7)

               Koncept odgovornosti države zastave i odgovornosti obalne države u međunarodnim se ribarskim zakonima stalno jačao i danas ga se smatra obvezom „dužne pažnje”, a to je obveza ulaganja najvećih mogućih napora i činjenja svega mogućega kako bi se spriječio ribolov NNN, uključujući i obvezu donošenja potrebnih administrativnih i izvršnih mjera kojima će se osigurati da ribarski brodovi koji plove pod njezinom zastavom, njezini državljani te ribarski brodovi koji se nalaze u njezinim vodama nisu uključeni u djelatnosti kojima se krše primjenjive mjere za očuvanje i upravljanje morskim biološkim resursima, te da one u slučaju takvog kršenja surađuju i savjetuju se s drugim državama kako bi se provela istraga i, ako je nužno, nametnule sankcije koje su dovoljne za suzbijanje povreda i lišenje počinitelja koristi proizašlih iz njihovih nezakonitih djelatnosti.

               (8)

               U skladu s člankom 20. stavkom 1. Uredbe o ribolovu NNN, ovjereni certifikati o ulovu trećih država zastave prihvaćaju se pod uvjetom da Komisija primi obavijest od dotičnih trećih zemalja kojom one potvrđuju da imaju uspostavljene mehanizme za provedbu, nadzor i izvršavanje zakona, propisa i mjera za očuvanje i upravljanje kojima njihova ribarska plovila moraju udovoljavati.

               (9)

               U skladu s člankom 20. stavkom 4. Uredbe o ribolovu NNN Komisija će u područjima koja se odnose na provedbu te Uredbe uspostaviti administrativnu suradnju s trećim zemljama.

         2.   POSTUPAK U ODNOSU NA UNIJU KOMORA

               (10)

               Unija Komora (dalje u tekstu „Komori”) nije kao država zastave dostavila Komisiji obavijest u skladu s člankom 20. Uredbe o ribolovu NNN.

               (11)

               Od 4. do 8. svibnja 2014. Komisija je uz potporu Delegacije Europske agencije za Republiku Mauricijus, za Uniju Komora i za Republiku Sejšeli održala posjet Komorima u kontekstu administrativne suradnje predviđene u članku 20. stavku 4. Uredbe o ribolovu NNN.

               (12)

               Cilj posjeta bio je provjeriti podatke o mehanizmima koje su Komori uspostavili za provedbu, nadzor i izvršavanje zakona, propisa i mjera za očuvanje i upravljanje kojima moraju udovoljavati njihova ribarska plovila, mjerama koje su Komori poduzeli za provedbu tih obveza u borbi protiv ribolova NNN.

               (13)

               Završno izvješće o tom posjetu poslano je Komorima 3. lipnja 2015. Komisija je tijekom posjeta utvrdila da je u pogledu kritičnih nedostataka kojima su se nadležna tijela Komora u listopadu 2011. (2) bvezala posvetiti postignut neznatan ili nikakav napredak.

               (14)

               Komori nisu dostavili primjedbe na završno izvješće.

               (15)

               Komori su član Komisije za tunu u Indijskom oceanu (IOTC) i Komisije za ribarstvo u jugozapadnom Indijskom oceanu (SWIOFC). Komori su 1982. ratificirali Konvenciju Ujedinjenih naroda o pravu mora (UNCLOS).

               (16)

               Europska unija i Unija Komora potpisale su Sporazum o partnerstvu u sektoru ribarstva koji je sada na snazi (3).

               (17)

               Kako bi provjerila poštuju li Komori svoje međunarodne obveze kao država zastave, država luke, obalna država ili država trgovine, kako su utvrđene u međunarodnim sporazumima iz uvodne izjave 15. i kako su ih utvrdile relevantne regionalne organizacije za upravljanje u ribarstvu (RFMO-i) navedene u toj uvodnoj izjavi, Komisija je tražila, sakupila i analizirala sve podatke koje je smatrala potrebnima u svrhu te analize. Važeći je unutarnji pravni okvir za upravljanje ribarstvom Komora Zakonik za ribarstvo i akvakulturu koji je donesen aktom br. 07-011/AU od 29. kolovoza 2007. te skup ministarskih sporazuma.

               (18)

               Komisija je upotrijebila i informacije dobivene iz dostupnih podataka koje su objavili relevantni RFMO-i kao i javno dostupne informacije.

         3.   MOGUĆNOST DA UNIJA KOMORA BUDE UTVRĐENA KAO NEKOOPERATIVNA TREĆA ZEMLJA

               (19)

               U skladu s člankom 31. stavkom 3. Uredbe o NNN, Komisija je analizirala dužnosti Unije Komora kao države zastave, države luke, obalne države ili države trgovine. Za potrebe tog preispitivanja Komisija je u obzir uzela kriterije navedene u članku 31. stavcima od 4. do 7. Uredbe o ribolovu NNN.

         3.1.   Učestalost plovila NNN i trgovinskih tokova NNN i mjere poduzete s obzirom na njih (članak 31. stavak 4. Uredbe o ribolovu NNN)

               (20)

               Na temelju javno dostupnih informacija kao i informacija koje je prikupila Komisija i koje su dobivene od nadležnih tijela Komora, Komisija je utvrdila da postoje dokazi kako je u razdoblju 2010.–2015. u aktivnosti ribolova NNN bilo uključeno približno 20 komorskih plovila.

               (21)

               Komisija je utvrdila da je izvan isključivog gospodarskog pojasa (IGP) Komora svoje djelatnosti provodilo približno 20 komorskih plovila bez odobrenja nadležnih tijela Komora. To se protivi preporukama utvrđenima u točki 45. Međunarodnog plana djelovanja za sprečavanje, suzbijanje i zaustavljanje nezakonitog, neprijavljenog i nereguliranog ribolova (IPOA NNN (4)) i članku 8. stavku 2. točki 2. Kodeksa ponašanja FAO-a kojima se predviđa da države zastave moraju osigurati da svako plovilo kojemu se dozvoli da plovi pod njihovom zastavom dok obavlja svoje djelatnosti izvan njihovih voda mora imati valjano odobrenje. Također, time nisu ispoštovane preporuke iz točaka 29. i 30. neobvezujućih smjernica FAO-a za rezultate država zastave (5).

               (22)

               Prema javno dostupnim informacijama za dva je komorska plovila ujedno izviješteno da su 2014. vršila prekrcaj uz obalu Zapadne Afrike (6). To je provedeno bez odobrenja nadležnih tijela Komora. Izostankom kontrole Komora krši se točka 49. IPOA IUU-a kojom se predviđa da države zastave moraju osigurati da sva plovila uključena u prekrcaj moraju imati prethodno odobrenje koje je izdala država zastave i moraju izvješćivati nacionalna nadležna tijela.

               (23)

               Osim toga, nadležna tijela priznala su kako komorska plovila koja djeluju izvan IGP-a Komora ne podliježu nikakvim mjerama praćenja, kontrole ni nadzora. Oni o svojem zemljopisnom položaju ne izvješćuju komorski Centar za nadzor ribolova niti nadležnim tijelima Komora dostavljaju ikakve druge informacije poput podataka o iskrcaju i prekrcaju. Tim se propustima Komora krši članak 94. stavci 1. i 2. UNCLOS-a kojima se predviđa da svaka država djelotvorno vrši svoju jurisdikciju i nadzor nad brodovima koji plove pod njezinom zastavom. Time se ujedno krši i preporuka iz točke 24. IPOA NNN-a kojom se predviđa obveza poduzimanja sveobuhvatne i djelotvorne kontrole aktivnosti ribolova, te točka 35. IPOA NNN-a kojom se predviđa da država zastave mora osigurati da, prije no što neko plovilo registrira, može izvršiti svoje dužnosti osiguravanja da to plovilo ne sudjeluje u ribolovu NNN. Time se ujedno krše točke 31., 32. i 33. neobvezujućih smjernica FAO-a za rezultate država zastave kojima se predviđa da države zastave moraju nad svojim plovilima provesti kontrolne mehanizme i da moraju imati uvedene izvršne mehanizme kojima se, između ostaloga, obuhvaća i sposobnost otkrivanja i poduzimanja izvršnih mjera protiv kršenja primjenjivog prava, uredaba i međunarodnih mjera za očuvanje i upravljanje. Konačno, zbog ovih je kršenja vjerojatno da ta plovila posluju protuzakonito i da njihovi ulovi ostaju neprijavljeni.

               (24)

               U pogledu izjava koje su dala nadležna tijela Komora, Komisija je utvrdila da popis plovila koja plove pod komorskom zastavom nije sređen. Uz to što tijelo nadležno za ribarstvo nema specifične informacije o komorskim plovilima koja posluju izvan IGP-a Komora, tijelo nadležno za registriranje plovila ima samo djelomične podatke o statusu komorskog registra. Suprotno preporukama iz točke 40. IPOA NNN-a i točke 19. neobvezujućih smjernica FAO-a za rezultate država zastave, došlo je do izostanka suradnje i dijeljenja informacija između tijela nadležnih za registriranje plovila i onih nadležnih za ribarstvo. Također, takvim propustom Komori krše članak 94. stavak 2. točku (b) Konvencije Ujedinjenih naroda o pravu mora (UNCLOS). Oni ujedno ne poštuju preporuku iz točke 42. IPOA NNN-a kojom se predviđa da svaka država zastave vodi registar plovila s njihovim imenima i podacima o plovilima koja plove pod njihovom zastavom.

               (25)

               Izostankom unutarnje suradnje, opisanim u uvodnoj izjavi 24., krše se preuzete obveze nadležnih tijela Komora prema Europskoj uniji iz listopada 2011., prema kojima se između tijela nadležnih za registriranje plovila i onih nadležnih za ribarstvo mora uspostaviti bliska suradnja (7).

               (26)

               Izostankom suradnje između tijela nadležnih za registriranje plovila i onih nadležnih za ribarstvo umanjuje se sposobnost Komora za nadzor veličine i kapaciteta njihove flote i omogućuje se nezakonitim poslovnim subjektima da pod zastavom Komora djeluju neotkriveni.

               (27)

               Komisija je utvrdila da je izostanak suradnje između tijela nadležnih za registriranje plovila i onih nadležnih za ribarstvo pogoršan uključivanjem u postupak registracije privatnih offshore trgovačkih društava koja su odgovorna za upisivanje plovila u taj registar i koja mogu izdati potvrde o privremenom upisu u registar.

               (28)

               Nadalje, tijelo nadležno za registriranje ne provjerava prije registriranja plovila koje namjerava djelovati izvan IGP-a Komora popise plovila NNN koje su uspostavili RFMO-i. Time se krši točka 36. IPOA NNN-a kojom se predviđa da država zastave ne bi smjela odobriti plovljenje pod njezinom zastavom plovilima kojima je ranije utvrđeno takvo nepridržavanje. Time se ujedno nalaže da se dosljedni postupci registriranja još moraju razviti i da je rizik od pojave aktivnosti ribolova NNN u floti Komora visok.

               (29)

               Na temelju informacija prikupljenih tijekom posjete Komorima u svibnju 2015., Komisija je ujedno utvrdila da je trima komorskim plovilima odobreno da djeluju u vodama Komora, a ona nisu bila opremljena uređajem sustava za praćenje plovila (VMS) niti je na njima bio prisutan promatrač. Time se krši članak 94. stavci 1. i 2. Konvencije Ujedinjenih naroda o pravu mora (UNCLOS). Time se ujedno krši točka 24. IPOA NNN-a. Osim toga, ta plovila nisu u predviđenom roku prije iskrcaja u Komorima prijavila nadležnim tijelima Komora količine ribe na plovilu. Time se krši točka 55. IPOA NNN-a kojom se predviđa da države, prije odobravanja pristupa u luku nekom plovilu, moraju od tih plovila tražiti da, između ostaloga, razumno vrijeme unaprijed obavijeste o svojem ulasku u luku, o detaljima svojeg ribolovnog pothvata i količinama ribe na plovilu, a sve to kako bi se utvrdilo je li to plovilo bilo uključeno u, ili podržavalo, ribolov NNN. Tom se situacijom podrazumijeva da se za proizvode koji dolaze iz tih plovila ne može jamčiti da ne dolaze iz djelatnosti ribolova NNN.

               (30)

               U skladu s člankom 31. stavkom 4. točkom (b) Uredbe o ribolovu NNN, Komisija je razmotrila i mjere koje su Komori poduzeli u pogledu pristupa proizvoda ribarstva koji potječu iz ribolova NNN njihovu tržištu.

               (31)

               S obzirom na situaciju opisanu u uvodnim izjavama 23., 24. i 25., sljedivost ribe i proizvoda ribarstva ometa se izostankom praćenja, kontrole i nadzora, stanjem komorskog registra i izostankom suradnje između tijela nadležnih za registriranje plovila i onih nadležnih za ribarstvo.

               (32)

               Na temelju informacija prikupljenih od nadležnih tijela Komora, komorska plovila kojima je odobreno da djeluju u IGP-u Komora služila su se očevidnicima koje su gospodarski subjekti sastavili na jezicima Šri Lanke. Ribarski inspektori Komora te jezike ne razumiju. U skladu s informacijama prikupljenima tijekom posjeta Komorima u svibnju 2015., nadležna tijela Komora nisu dovršila razvoj svojeg modela očevidnika. Sljedivost se ne može jamčiti upotrebom očevidnika sastavljenog na jeziku kojega ribarski inspektori Komora ne razumiju. Tom se situacijom ujedno ometa transparentnost i krši točka 24. IPOA NNN-a i točka 33. neobvezujućih smjernica FAO-a za rezultate država zastave, kojima se predviđa obveza poduzimanja sveobuhvatne i djelotvorne kontrole aktivnosti ribolova od njihova početka, preko točke iskrcaja do konačnog odredišta. Time se ujedno krši točka 71. IPOA NNN-a kojom se predviđa da države moraju poduzeti korake kako bi se transparentnost njihovih tržišta poboljšala u cilju omogućivanja praćenja sljedivosti ribe i proizvoda ribarstva.

               (33)

               Podsjeća se da se uvodnom izjavom 23. pokazuje kako komorska plovila koja djeluju izvan IGP-a Komora ne podliježu nikakvom obliku kontrole nadležnih tijela Komora. Ta plovila ne posjeduju očevidnike namijenjene nadležnim tijelima Komora i ne prenose im nikakve informacije o svojim aktivnostima ribolova, iskrcajima i prekrcajima. Time se krši članak 94. Konvencije Ujedinjenih naroda o pravu mora (UNCLOS) i preporuke iz točaka 24. i 35. IPOA NNN-a kao i točka 33. neobvezujućih smjernica FAO-a za rezultate država zastave, jer se time podrazumijeva da se sljedivost ribe i proizvoda ribarstva koji dolaze iz tih plovila ne može jamčiti.

               (34)

               U stavku 11. točkama 2. i 3. Kodeksa ponašanja FAO-a navodi se da međunarodna trgovina ribom i proizvodima ribarstva ne bi trebala ugroziti održivi razvoj ribarstva te da bi se trebala temeljiti na transparentnim mjerama kao i na jednostavnim i sveobuhvatnim zakonima, drugim propisima i upravnim postupcima. Osim toga, člankom 11. stavkom 1. točkom 11. Kodeksa ponašanja FAO-a predviđa se da države moraju osigurati da međunarodna i domaća trgovina ribom i proizvodima ribarstva udovoljava dobrim praksama očuvanja i upravljanja, poboljšavajući utvrđivanje podrijetla ribe i proizvoda ribarstva kojima se trguje. IPOA NNN sadržava i upute o međunarodno prihvaćenim tržišnim mjerama (točke 65. do 76.) kojima se podupire smanjenje ili zaustavljanje trgovine ribom i proizvodima ribarstva dobivenima od ribolova NNN.

               (35)

               Na temelju informacija koje je Komisija prikupila, kao i izjava nadležnih tijela Komora, pokazuje se da, dok se na Komorima razvijaju postrojenja za preradu, dosljedan sustav sljedivosti i certificiranja tek se mora definirati. Tom se situacijom ujedno povećava rizik da bi se proizvodi koji dolaze iz aktivnosti ribolova NNN mogli prerađivati i da bi se njima moglo trgovati posredstvom Komora.

               (36)

               S obzirom na situaciju objašnjenu u ovom odjeljku Odluke i na temelju svih činjenica koje je prikupila Komisija te izjava predmetne države, može se utvrditi, u skladu s člankom 31. stavkom 3. i člankom 31. stavkom 4. točkama (a) i (b) Uredbe o ribolovu NNN, da Komori nisu izvršili svoje dužnosti u skladu s međunarodnim pravom kao država zastave, država luke, obalna država i država trgovine u odnosu na plovila NNN i ribolov NNN koji vrše ili podržavaju ribarska plovila koja plove pod njezinom zastavom ili njezini državljani te za sprječavanje pristupa tržištu ribarstvenim proizvodima koji dolaze iz ribolova NNN.

         3.2.   Nekooperativnost i neprimjenjivanje (članak 31. stavak 5. Uredbe o ribolovu NNN)

               (37)

               U skladu s člankom 31. stavkom 5. točkom (a) Komisija je analizirala svoju suradnju s Komorima kako bi razabrala jesu li Komori učinkovito surađivali u odgovaranju na pitanja, pružanju povratnih informacija ili istraživanju pitanja koja se odnose na ribolov NNN i povezane aktivnosti.

               (38)

               Dok nadležna tijela Komora za ribarstvo tijekom misije uglavnom surađuju, nadležna tijela Komora za ribarstvo nisu odgovorila na naknadne zahtjeve za informacijama. Komisija je utvrdila da je taj neuspjeh suradnje pogoršan stanjem komorskog registra i izostankom suradnje između tijela nadležnih za registriranje plovila i onih nadležnih za ribarstvo, kako je utvrđeno u odjeljku 3. točki 1.

               (39)

               Osim toga, kako se podsjeća u uvodnoj izjavi 25., izostanak suradnje između tijela nadležnih za registriranje plovila i onih nadležnih za ribarstvo morao se rješavati u skladu s obvezom uspostavljanja bliske suradnje tih tijela, koju su Komori preuzeli u listopadu 2011. (8) Kako je utvrđeno u odjeljku 3. točki 1., u pogledu tog kritičnog nedostatka postignut je neznatan ili nikakav napredak pa Komori svoju obvezu nisu ispunili.

               (40)

               Tijekom posjeta Komisije u svibnju 2015. nadležna tijela Komora obavijestila su Komisiju da nisu bila u mogućnosti dijeliti Pomorski zakonik koji je čekao na donošenje. Otada Komisija nije niti bila obaviještena o donošenju toga teksta niti joj je njegov primjerak dostavljen.

               (41)

               Osim toga, nadležna tijela Komora pozvana su da dostave Komisiji popis komorskih ribarskih plovila i onih koja su povezana s ribarstvom. Komisija primjerak takvog popisa nije primila.

               (42)

               U kontekstu opće ocjene ispunjavaju li Komori svoje obveze kao država zastave, Komisija je također analizirala surađuju li Komori s drugim državama u borbi protiv ribolova NNN.

               (43)

               Komisija je utvrdila da, dok Komori surađuju s državama iz područja Indijskog oceana, oni ne surađuju s trećim zemljama izvan tog područja u kojemu djeluju komorska plovila. Kao što je objašnjeno u uvodnoj izjavi 24., taj izostanak suradnje može nastati kao posljedica činjenice da nadležna tijela Komora imaju o dotičnim plovilima samo neznatne ili baš nikakve informacije. Tom se situacijom, kojom se naglašavaju nalazi iz odjeljka 3. točke 1., krši preporuka iz točke 28. IPOA NNN-a kojom se predviđa da države moraju koordinirati svoje aktivnosti i surađivati u borbi protiv ribolova NNN. Time se ujedno ne poštuje točka 31. IPOA NNN-a kojom se predviđa da države zastave moraju uzeti u obzir sklapanje sporazuma ili dogovaranje aranžmana s drugim državama i surađivati na druge načine radi provedbe primjenjivog prava i mjera za očuvanje i upravljanje ili odredaba donesenih na nacionalnoj, regionalnoj ili globalnoj razini.

               (44)

               U skladu s člankom 31. stavkom 5. točkom (b) Komisija je analizirala postojeće izvršne mjere za sprečavanje, suzbijanje i zaustavljanje ribolova NNN na Komorima.

               (45)

               Komisija je utvrdila da nadležna tijela Komora nisu obavijestila o poduzimanju ikakvih mjera s obzirom na plovila navedena u uvodnoj izjavi 22. koja su u 2014. provodila aktivnosti koje uključuju prekrcaj na moru uz obale Zapadne Afrike.

               (46)

               S obzirom na informacije navedene u uvodnim izjavama 21. i 23. i u pogledu izjava koje su dali Komori, Komisija je utvrdila da su nadležna tijela Komora bila upoznata s time da su plovila koja plove pod zastavom Komora, kršeći komorske zakone i propise, djelovala izvan IGP-a Komora i iskrcavala u Zapadnoj Africi i Aziji. Međutim, Komisija je utvrdila da nadležna tijela Komora nisu u pogledu tih plovila poduzela izvršne mjere.

               (47)

               Nadalje, Komisija je tijekom svojeg posjeta u svibnju 2015. utvrdila da većina Komorske flote nije nadležnim tijelima Komora prenosila informacije sustava za praćenje plovila (VMS). Tom se situacijom naglašava nemogućnost nadležnih tijela da prati djelovanja komorskih plovila i narušava sposobnost tih nadležnih tijela da djelotvorno provode pravila primjenjiva na različita predmetna područja. Zajedno s izostankom unutarnje suradnje i suradnje s trećim zemljama time se stvara idealan okvir za razvoj djelatnosti ribolova NNN.

               (48)

               Situacijom na koju se odnose uvodne izjave 45. do 47. krši se članak 94. Konvencije Ujedinjenih naroda o pravu mora (UNCLOS). Njome se ujedno krše preporuke za poduzimanje izvršnih mjera s obzirom na djelatnosti ribolova NNN i za sankcioniranje takvih djelovanja dovoljno teškim kaznama kojima će se djelotvorno spriječiti, suzbiti i zaustaviti ribolov NNN i lišiti počinitelje koristi od takvog ribolova, kako je utvrđeno člankom 8. stavkom 2. točkom 7. Kodeksa ponašanja FAO-a, točkom 21. IPOA NNN-a i točkama 31. do 33. te 35. i 38. neobvezujućih smjernica FAO-a za rezultate država zastave.

               (49)

               S obzirom na pravni okvir ribarstva Komora, nadležna tijela Komora potvrdila su tijekom posjeta Komisije u svibnju 2015. da se moraju razraditi dodatni provedbeni tekstovi Zakonika za ribarstvo i akvakulturu kako bi se osigurala ujednačenost između nacionalnog prava i primjenjivih međunarodnih i regionalnih pravila.

               (50)

               Osim toga, definicijom ribarskih plovila iz Zakonika za ribarstvo i akvakulturu Komora nisu obuhvaćena plovila koja provode aktivnosti povezane s ribolovom. Nadalje, dok se pravnim okvirom Komora obuhvaćaju ozbiljna kršenja, kako su definirana u skladu s međunarodnim pravom, pravnim okvirom Komora ne definira se izričito ribolov NNN i ne predviđaju se izričito izvršne mjere i sankcije za državljane koji podržavaju ili provode ribolov NNN, kako je opisano u točki 18. IPOA NNN-a. S obzirom na program sankcija mora se napomenuti da se novčane kazne predviđene u kontekstu aktivnosti industrijskog ribolova temelje na vrijednosti pristojbi za dozvole za ribolov. Međutim, kategorije dozvola za ribolov definirane pravom Komora ograničene su samo na vrste tuna. Kao posljedica toga, za slučajeve kršenja koje počini industrijska flota usmjerena na pridnene i pelagijske vrste ne postoje odgovarajuće novčane kazne zbog nepostojanja pristojbi za odgovarajuće ribolovne dozvole. Tom se situacijom smanjuje uspješnost suzbijanja na temelju komorskog programa sankcija.

               (51)

               Nadalje, Komori nemaju nacionalni program inspekcija kojim bi se osigurala jedinstvena politika kontrole djelovanja komorske flote. S obzirom na veličinu komorske flote i izglede njezina razvoja (9), Komori nemaju dovoljan broj promatrača.

               (52)

               Komori imaju nisku stopu indeksa ljudskog razvoja te su prema indeksu ljudskog razvoja Ujedinjenih naroda 2013. zauzimali 159. mjesto među 187 država (10). U Prilogu II. Uredbi (EZ) br. 1905/2006 Europskog parlamenta i Vijeća (11) Komori su razvrstani u kategoriju najmanje razvijenih država u skladu s popisom primatelja službene razvojne pomoći (ODA) Odbora za razvojnu pomoć (DAC) Organizacije za gospodarsku suradnju i razvoj (OECD) od 1. siječnja 2015. (12).

               (53)

               Unatoč analizi iz uvodne izjave 52. napominje se i da se na temelju podataka prikupljenih za vrijeme posjeta Komisije u svibnju 2015. ne može smatrati da Komorima nedostaju financijska sredstva. Naprotiv, nedostaje im nužno administrativno okruženje za osiguravanje učinkovitog i djelotvornog ispunjavanja njihovih dužnosti kao države zastave, obalne države, države luke i države tržišta.

               (54)

               S obzirom na situaciju objašnjenu u ovom odjeljku, a na temelju činjenica koje je prikupila Komisija te svih izjava Komora, može se utvrditi, u skladu s člankom 31. stavcima 3. i 5. Uredbe o ribolovu NNN, da Komori nisu izvršili svoje dužnosti u skladu s međunarodnim pravom u odnosu na mjere suradnje i izvršenja.

         3.3.   Neprimjenjivanje međunarodnih pravila (članak 31. stavak 6. Uredbe o ribolovu NNN)

               (55)

               Komori su 1994. ratificirali UNCLOS i ugovorna su stranka IOTC-a i SWIOFC-a.

               (56)

               U skladu s člankom 31. stavkom 6. točkom (b) Komisija je analizirala sve podatke o statusu Komora kao ugovorne stranke IOTC-a i SWIOFC-a.

               (57)

               Prema informacijama iz Izvješća IOTC-a o usklađenosti za Komore (13), sastavljenog 23. ožujka 2015., u 2014. je zabilježeno nekoliko ponavljajućih problema s usklađenošću. Naime, Komori nisu prijavili nominalni ulov morskih pasa, kako se zahtijeva Rezolucijom IOTC-a 05/05, nisu prijavili ulov morskih pasa i s njime povezan napor, kako se zahtijeva Rezolucijom IOTC-a 05/05, nisu prijavili učestalost veličine morskih pasa, kako se zahtijeva Rezolucijom IOTC-a 05/05, nisu prijavili ulov i napor stranih brodova koji u njihovom IGP-u love okružujućim mrežama plivaricama, kako se zahtijeva Rezolucijom IOTC-a 10/02, i nisu proveli shemu promatrača za uzorkovanje u malom ribolovu, kako se zahtijeva Rezolucijom IOTC-a 11/04.

               (58)

               Također su utvrđeni i neki problemi s usklađenošću koji se nisu ponavljali. Komori nisu prijavili nominalni ulov priobalnog ribarstva, kako se zahtijeva Rezolucijom IOTC-a 10/02, nisu prijavili ulov i napor priobalnog ribarstva, kako se zahtijeva Rezolucijom IOTC-a 10/02 i nisu prijavili učestalost veličine kod priobalnog ribarstva, kako se zahtijeva Rezolucijom IOTC-a 10/02.

               (59)

               Ti problemi s usklađenošću Komora s IOTC-om znak su propusta Komora, kao države zastave, u ispunjavanju svojih obveza utvrđenih člankom 94. UNCLOS-a. Njima se ujedno pokazuje i da Komori ne poštuju preporuke iz točaka 31. do 33. te 35. i 38. neobvezujućih smjernica FAO-a za rezultate država zastave i iz točke 24. IPOA NNN-a.

               (60)

               Uz izuzetak IOTC-a i SWIOFC-a, Komori nisu ugovorna stranka u drugim RFMO-ima. S obzirom na strukturu flote Komora, koja djeluje ne samo u području Indijskog oceana, tim se činjenicama narušavaju napori Komora u ispunjavanju obveza u skladu s UNCLOS-om, a posebno člancima 117. i 118.

               (61)

               Osim toga, uz iznimku UNCLOS-a., Komori nisu ratificirali druge međunarodne pravne instrumente koji se odnose na upravljanje ribarstvom. S obzirom na važnost za Komore pograničnih ribljih naselja i stokova vrlo migratornih vrsta, tom se činjenicom narušavaju napori Komora u ispunjavanju njihovih dužnosti kao države zastave, obalne države, države luke i države tržišta u skladu s UNCLOS-om, a posebno člancima 63. i 64.

               (62)

               Osim toga, dok se infrastruktura luka namijenjena aktivnostima ribolova u Komorima gradi, ta država nije ratificirala Sporazum FAO-a o mjerama države luke iz 2009.

               (63)

               Rezultati Komora u provedbi međunarodnih instrumenata nisu u skladu s preporukama iz točke 11. IPOA NNN-a kojima se države potiču da prioritetno ratificiraju, prihvate ili pristupe Sporazumu Ujedinjenih naroda o provedbi odredbi UNCLOS-a u vezi s očuvanjem i upravljanjem pograničnim ribljim naseljima i stokovima vrlo migratornih vrsta (UNFSA) te Sporazumu FAO-a o usklađenosti. Tim se rezultatima ujedno ne poštuje točka 14. kojom se predviđa da države moraju u potpunosti i djelotvorno provesti Kodeks ponašanja i njegove povezane međunarodne planove djelovanja.

               (64)

               Suprotno preporukama iz točaka 25. i 27. IPOA NNN-a, Komori nisu sastavili nacionalni akcijski plan protiv ribolova NNN.

               (65)

               Nadalje, kao što je navedeno u uvodnoj izjavi 27., tijekom posjeta Komisije utvrđeno je da je upravljanje komorskim registrom djelomice dodijeljeno jednom privatnom trgovačkom društvu smještenom izvan Komora. Na temelju informacija koje je prikupila Komisija, kao i izjava Komora, može se utvrditi da Komori nisu osigurali da brodovi koji plove pod njihovom zastavom budu stvarno povezani s tom državom. Time se krši članak 91. UNCLOS-a kojim se predviđa da između države zastave i njezinih plovila mora postojati stvarna veza.

               (66)

               S obzirom na situaciju objašnjenu u ovom odjeljku Odluke, a na temelju činjenica koje je prikupila Komisija te izjava predmetne države, može se utvrditi, u skladu s člankom 31. stavcima 3. i 6. Uredbe o ribolovu NNN, da Komori nisu ispunili svoje dužnosti u skladu s međunarodnim pravom u odnosu na međunarodna pravila, propise i mjere očuvanja i upravljanja.

         3.4.   Posebna ograničenja zemalja u razvoju (članak 31. stavak 7. Uredbe o ribolovu NNN)

               (67)

               Podsjeća se da u skladu s indeksom ljudskog razvoja Ujedinjenih naroda Komori imaju nisku stopu indeksa ljudskog razvoja te da su 2013. zauzimali 159. mjesto među 187 država (14). Također se podsjeća da su, u skladu s Uredbom (EZ) br. 1905/2006, Komori razvrstani u kategoriju najmanje razvijenih država u skladu s popisom primatelja službene razvojne pomoći (ODA) Odbora za razvojnu pomoć (DAC) Organizacije za gospodarsku suradnju i razvoj (OECD) od 1. siječnja 2015. (15)

               (68)

               Iako općenito mogu postojati posebna ograničenja sposobnosti s obzirom na praćenje, kontrolu i nadzor, posebnim ograničenjima Komora koja proizlaze iz njezine razine razvijenosti ne mogu se opravdati nedostaci utvrđeni u prethodnim odjeljcima. To se posebno odnosi na stanje komorskog registra i na izostanak kontrole dijela komorske flote, posebno pomoću VMS-a, dok Komori imaju funkcionalni Centar za nadzor ribolova i mogu pratiti aktivnosti koje se poduzimaju unutar njihova IGP-a.

               (69)

               Pokazuje se da utvrđeni nedostaci proizlaze prvenstveno iz neodgovarajućeg administrativnog okruženja za osiguravanje učinkovitog i djelotvornog izvršavanja dužnosti Komora kao države zastave, obalne države, države luke i države tržišta. Tu situaciju pogoršava neuravnoteženost veličine komorske flote i područja njezina djelovanja.

               (70)

               Važno je i napomenuti da su Europska unija i Unija Komora potpisale Sporazum o partnerstvu u sektoru ribarstva (16). Trenutno važećim protokolom (17) tog Sporazuma obuhvaćena je sektorska financijska potpora iz financijskog doprinosa isplaćenog Komorima. Ta sektorska financijska potpora usmjerena je na poticanje razvoja održivog ribolova jačanjem administrativne i znanstvene sposobnosti putem usredotočivanja na upravljanje, praćenje, kontrolu i nadzor održivog ribolova. Time bi se moralo pomoći Komorima u ispunjavanju dužnosti u skladu s međunarodnim pravom kao države zastave, države luke, obalne države i države trgovine te u borbi protiv ribolova NNN.

               (71)

               Osim toga, Komori ujedno dobivaju pomoć od regionalnih inicijativa poput projekta SmartFish koji financira Europska unija, a koji provodi Komisija za Indijski ocean (KIO) i koji je usmjeren, između ostaloga, na borbu protiv ribolova NNN putem zajedničkih resursa, razmjene informacija, osposobljavanja i razvoja radnih shema za praćenje, kontrolu i nadzor.

               (72)

               S obzirom na situaciju objašnjenu u ovom odjeljku, a na temelju činjenica koje je prikupila Komisija te izjava predmetne države može se utvrditi, u skladu s člankom 31. stavkom 7. Uredbe o ribolovu NNN, da stupanj razvoja Komora možda utječe na status razvoja i cjelokupne rezultate u području njihovog upravljanja ribarstvom. Međutim, uzimajući u obzir narav utvrđenih nedostataka Komora, stupanj razvoja te zemlje ne može u potpunosti biti opravdanje niti se njime mogu na neki drugi način obrazložiti njihovi ukupni rezultati kao države zastave, države luke, obalne države ili države tržišta u pogledu ribarstva, kao ni nedostatnost njihovog djelovanja u cilju sprečavanja, suzbijanja i zaustavljanja ribolova NNN.

         4.   ZAKLJUČAK O MOGUĆNOSTI DA BUDU UTVRĐENI KAO NEKOOPERATIVNA TREĆA ZEMLJA

               (73)

               U svjetlu donesenih zaključaka u odnosu na neuspjeh Komora da izvrše dužnosti koje imaju u skladu s međunarodnim pravom kao država zastave, država luke, obalna država ili država tržišta te da poduzmu mjere za sprječavanje, suzbijanje i zaustavljanje ribolova NNN, tu je državu potrebno obavijestiti, u skladu s člankom 32. Uredbe o ribolovu NNN, da postoji mogućnost da će je Komisija utvrditi kao nekooperativnu treću zemlju u borbi protiv ribolova NNN.

               (74)

               U skladu s člankom 32. stavkom 1. Uredbe o ribolovu NNN, Komisija bi trebala obavijestiti Komore o mogućnosti da budu uvršteni u kategoriju nekooperativnih trećih zemalja. Komisija bi također trebala u pogledu Komora poduzeti sve demarševe utvrđene u članku 32. Uredbe o ribolovu NNN. U svrhu dobrog upravljanja potrebno je odrediti razdoblje unutar kojega ta država može pisanim putem odgovoriti na obavijest i ispraviti stanje.

               (75)

               Nadalje, obavijest Komorima o mogućnosti da ih se utvrdi kao nekooperativnu zemlju niti isključuje niti automatski podrazumijeva poduzimanje ikakvih naknadnih koraka Komisije ili Vijeća u svrhu utvrđivanja i uspostavljanja popisa nekooperativnih zemalja,

         ODLUČILA JE:
   Jedini članak
   Unija Komora obavješćuje se o mogućnosti da ih Komisija utvrdi kao nekooperativnu treću zemlju u borbi protiv nezakonitog, neprijavljenog i nereguliranog ribolova.

      Sastavljeno u Bruxellesu 1. listopada 2015.

            Za Komisiju

         Karmenu VELLA

            Član Komisije

      (1)  SL L 286, 29.10.2008., str. 1.

      (2)  Podaci preuzeti s: http://ec.europa.eu/fisheries/news_and_events/press_releases/2011/20111031/index_en.htm

      (3)  Uredba Vijeća (EZ) br. 1563/2006 od 5. listopada 2006. o sklapanju Sporazuma o partnerstvu u sektoru ribarstva između Europske zajednice i Unije Komora (SL L 290, 20.10.2006., str. 6.).

      (4)  Međunarodni plan djelovanja za sprečavanje, suzbijanje i zaustavljanje nezakonitog, neprijavljenog i nereguliranog ribolova, Organizacija ujedinjenih naroda za hranu i poljoprivredu, 2001.

      (5)  Neobvezujuće smjernice za rezultate država zastave, ožujak 2014., preuzeto sa: http://www.fao.org/3/a-mk052e.pdf

      (6)  Informacije preuzete od Greenpeacea, odnosno njegove zapadnoafričke ekspedicije Esperanza iz 2014., svibanj 2015., preuzeto s: http://www.greenpeace.org/eastasia/publications/reports/oceans/2015/Africas-fisheries-paradise-at-a-crossroads/

      (7)  Vidjeti bilješku 2.

      (8)  Vidjeti bilješku 2.

      (9)  Podaci preuzeti s: http://www.iotc.org/sites/default/files/documents/2015/03/IOTC-2015-CoC12-05_Add_1E_Collection_of_fleet_development_plans.pdf

      (10)  Podaci preuzeti s: http://hdr.undp.org/en/content/table-1-human-development-index-and-its-components

      (11)  Uredba (EZ) br. 1905/2006 Europskog parlamenta i Vijeća od 18. prosinca 2006. o uspostavljanju instrumenta financiranja za razvojnu situaciju (SL L 378, 27.12.2006., str. 41.).

      (12)  Podaci preuzeti s: http://www.oecd.org/dac/stats/documentupload/DAC%20List%20of%20ODA%20Recipients%202014%20final.pdf

      (13)  Podaci preuzeti s: http://www.iotc.org/sites/default/files/documents/2015/04/IOTC-2015-CoC12-CR04E-Comoros.pdf

      (14)  Vidjeti bilješku 10.

      (15)  Vidjeti bilješku 12.

      (16)  Vidjeti bilješku 3.

      (17)  Odluka Vijeća 2013/786/EU od 16. prosinca 2013. o potpisivanju, u ime Europske unije, i privremenoj primjeni Protokola između Europske unije i Unije Komora o utvrđivanju ribolovnih mogućnosti i financijskog doprinosa predviđenih Sporazumom o partnerstvu u sektoru ribarstva koji je na snazi između dviju stranaka (SL L 349, 21.12.2013., str. 4.) i Protokol između Europske unije i Unije Komora o utvrđivanju ribolovnih mogućnosti i financijskog doprinosa predviđenih Sporazumom o partnerstvu u sektoru ribarstva koji je na snazi između dviju stranaka (SL L 349, 21.12.2013., str. 5.).


title: 2010/281/EU: Odluka Europske središnje banke od 14. svibnja 2010. o uspostavi programa za tržišta vrijednosnih papira (ESB/2010/5)

text:
               01/Sv. 005

               HR

               Službeni list Europske unije

               259

         32010D0005(01)

               L 124/8

               SLUŽBENI LIST EUROPSKE UNIJE

               14.05.2010.

      ODLUKA EUROPSKE SREDIŠNJE BANKE

   od 14. svibnja 2010.
   o uspostavi programa za tržišta vrijednosnih papira
   (ESB/2010/5)
   (2010/281/EU)
   UPRAVNO VIJEĆE EUROPSKE SREDIŠNJE BANKE,
   uzimajući u obzir Ugovor o funkcioniranju Europske unije, a posebno prvu alineju njegovog članka 127. stavka 2.,
   uzimajući u obzir Statut Europskog sustava središnjih banaka i Europske središnje banke (dalje u tekstu „Statut ESSB-a”), a posebno drugi podstavak njegovog članka 12. stavka 12.1., članka 3. stavka 3.1. i članka 18. stavka 18.1.,
   budući da:

               (1)

               U skladu s člankom 18. stavkom 18.1. Statuta ESSB-a, nacionalne središnje banke država članica čija je valuta euro (dalje u tekstu „nacionalne središnje banke europodručja”) i Europska središnja banka (ESB) (dalje u tekstu pod zajedničkim nazivom „središnje banke Eurosustava”) mogu poslovati na financijskim tržištima, između ostalog, izravnom kupnjom i prodajom utrživih instrumenata.

               (2)

               Upravno je vijeće 9. svibnja 2010. odlučilo i javno objavilo da, zbog postojećih iznimnih okolnosti na financijskim tržištima koje odlikuju snažne tenzije u pojedinim segmentima tržišta koje koče mehanizam prijenosa monetarne politike, a time i učinkovito provođenje monetarne politike koja je u srednjoročnom razdoblju usmjerena održavanju stabilnosti cijena, trebalo bi pokrenuti privremeni program za tržišta vrijednosnih papira (dalje u tekstu „program”). U sklopu tog programa, nacionalne središnje banke europodručja, u skladu s njihovim postotnim udjelima u ključu za upis kapitala ESB-a, i ESB, u izravnom kontaktu s drugim ugovornim stranama, mogu provoditi izravne intervencije na tržištima javnih i privatnih dužničkih vrijednosnih papira europodručja.

               (3)

               Program je sastavni dio jedinstvene monetarne politike Eurosustava i primjenjuje se privremeno. Cilj je programa rješavanje problema u radu tržišta vrijednosnih papira i ponovna uspostava primjerenog mehanizma za prijenos monetarne politike.

               (4)

               Upravno vijeće odlučuje o opsegu intervencija. Upravno vijeće uzelo je u obzir izjavu vlada država članica europodručja da „će one poduzeti sve potrebne mjere za postizanje njihovih fiskalnih ciljeva u ovoj i u idućim godinama u skladu s postupkom u slučaju prevelikog manjka” i jasno određene dodatne obveze koje su preuzele vlade pojedinih država članica europodručja za ubrzanje fiskalne konsolidacije i osiguranje održivosti njihovih javnih financija.

               (5)

               Kao sastavni dio jedinstvene monetarne politike Eurosustava, izravnu kupnju prihvatljivih utrživih dužničkih instrumenata od strane središnjih banaka Eurosustava u sklopu ovog programa trebalo bi provesti u skladu s uvjetima iz ove Odluke,

         DONIJELO JE OVU ODLUKU:
   Članak 1.
   Uspostava programa za tržišta vrijednosnih papira
   U skladu s uvjetima iz ove Odluke, središnje banke Eurosustava mogu kupovati sljedeće: (a) na sekundarnom tržištu, prihvatljive utržive dužničke instrumente koje izdaju središnje države ili osobe javnog prava država članica čija je valuta euro; i (b) na primarnim i sekundarnim tržištima, prihvatljive utržive dužničke instrumente koje izdaju privatni subjekti koji su osnovani u europodručju.
   Članak 2.
   Kriteriji prihvatljivosti za dužničke instrumente
   Utrživi dužnički instrumenti prihvatljivi su za izravnu kupnju u sklopu ovog programa ako ispunjavaju sve sljedeće uvjete: (a) nominirani su u eurima; i (b) ili i. izdaju ih središnje države ili osobe javnog prava država članica čija je valuta euro; ili ii. izdaju ih drugi subjekti koji su osnovani u europodručju i ispunjavaju kriterije prihvatljivosti imovine iz poglavlja 6. Priloga I. Smjernici ESB/2000/7 od 31. kolovoza 2000. o instrumentima i postupcima monetarne politike Eurosustava (1).
   Članak 3.
   Prihvatljive druge ugovorne strane
   Sljedeće navedene druge ugovorne strane smatraju se prihvatljivim drugim ugovornim stranama u sklopu ovog programa: (a) druge ugovorne strane koje su prihvatljive za operacije monetarne politike Eurosustava definirane u odjeljku 2.1. Priloga I. Smjernici ESB/2000/7; i (b) sve ostale druge ugovorne strane kojima se središnja banka Eurosustava koristi u ulaganjima svojih investicijskih portfelja nominiranih u eurima.
   Članak 4.
   Završna odredba
   Ova Odluka stupa na snagu sljedećeg dana od dana objave na internetskoj stranici ESB-a.

      Sastavljeno u Frankfurtu na Majni 14. svibnja 2010.

            Predsjednik ESB-a

         Jean-Claude TRICHET

      (1)  SL L 310, 11.12.2000., str. 1.


title: Odluka Vijeća od 8. lipnja 2017. o donošenju stajališta Vijeća o nacrtu izmjene proračuna br. 2 Europske unije za financijsku godinu 2017.

text:
               10.6.2017

               HR

               Službeni list Europske unije

               C 186/2

         ODLUKA VIJEĆA
   od 8. lipnja 2017.
   o donošenju stajališta Vijeća o nacrtu izmjene proračuna br. 2 Europske unije za financijsku godinu 2017.
   (2017/C 186/03)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 314., u vezi s Ugovorom o osnivanju Europske zajednice za atomsku energiju, a posebno njegov članak 106.a,
   uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (1), a posebno njezin članak 41.,
   budući da:

               —

               proračun Unije za financijsku godinu 2017. konačno je donesen 1. prosinca 2016. (2),

               —

               Komisija je 12. travnja 2017. podnijela prijedlog koji sadrži nacrt izmjene proračuna br. 2 za opći proračun za financijsku godinu 2017.,

         ODLUČILO JE:
   Jedini članak
   Stajalište Vijeća o nacrtu izmjene proračuna br. 2 Europske unije za financijsku godinu 2017. doneseno je 8. lipnja 2017.
   Cjeloviti tekst dostupan je za čitanje ili preuzimanje na internetskim stranicama Vijeća: http://www.consilium.europa.eu/

      Sastavljeno u Bruxellesu 8. lipnja 2017.

            Za Vijeće

            Predsjednik

         U. REINSALU

      (1)  SL L 298, 26.10.2012., str. 1.

      (2)  SL L 51, 28.2.2017., str. 1.


title: Odluka Vijeća (EU) 2017/1913 od 9. listopada 2017. o sklapanju Sporazuma u obliku razmjene pisama između Europske unije i Islanda o dodatnim trgovinskim povlasticama za poljoprivredne proizvode

text:
               24.10.2017

               HR

               Službeni list Europske unije

               L 274/57

         ODLUKA VIJEĆA (EU) 2017/1913
   od 9. listopada 2017.
   o sklapanju Sporazuma u obliku razmjene pisama između Europske unije i Islanda o dodatnim trgovinskim povlasticama za poljoprivredne proizvode
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 6. točkom (a) podtočkom v.,
   uzimajući u obzir prijedlog Europske komisije,
   uzimajući u obzir suglasnost Europskog parlamenta,
   budući da:

               (1)

               Člankom 19. Sporazuma o Europskom gospodarskom prostoru predviđeno je da se ugovorne stranke obvezuju nastaviti svoje napore radi ostvarivanja progresivne liberalizacije međusobne trgovine poljoprivrednim proizvodima.

               (2)

               U skladu s Odlukom Vijeća (EU) 2016/2087 (1) Sporazum u obliku razmjene pisama između Europske unije i Islanda o dodatnim trgovinskim povlasticama za poljoprivredne proizvode („Sporazum”) potpisan je 23. ožujka 2017., podložno njegovu sklapanju.

               (3)

               Sporazum bi trebalo odobriti,

         DONIJELO JE OVU ODLUKU:
   Članak 1.
   Sporazum u obliku razmjene pisama između Europske unije i Islanda o dodatnim trgovinskim povlasticama za poljoprivredne proizvode odobrava se u ime Unije.
   Tekst Sporazuma priložen je ovoj Odluci.
   Članak 2.
   Predsjednik Vijeća u ime Unije šalje obavijest predviđenu u Sporazumu (2).
   Članak 3.
   Ova Odluka stupa na snagu na dan donošenja.

      Sastavljeno u Luxembourgu 9. listopada 2017.

            Za Vijeće

            Predsjednik

         S. KIISLER

      (1)  Odluka Vijeća (EU) 2016/2087 od 14. studenoga 2016. o potpisivanju, u ime Europske unije, Sporazuma u obliku razmjene pisama između Europske unije i Islanda o dodatnim trgovinskim povlasticama za poljoprivredne proizvode (SL L 324, 30.11.2016., str. 1.).

      (2)  Glavno tajništvo Vijeća objavit će datum stupanja na snagu Sporazuma u Službenom listu Europske unije.


title: 2010/299/EU: Odluka Komisije od 21. svibnja 2010. o stavljanju izvan snage Odluke 2002/627/EZ o osnivanju Europske skupine regulatora za elektroničke komunikacijske mreže i usluge  Tekst značajan za EGP

text:
               13/Sv. 038

               HR

               Službeni list Europske unije

               260

         32010D0299

               L 127/18

               SLUŽBENI LIST EUROPSKE UNIJE

               21.05.2010.

      ODLUKA KOMISIJE

   od 21. svibnja 2010.
   o stavljanju izvan snage Odluke 2002/627/EZ o osnivanju Europske skupine regulatora za elektroničke komunikacijske mreže i usluge
   (Tekst značajan za EGP)
   (2010/299/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   budući da:

               (1)

               Nakon uspostavljanja regulatornog okvira za elektroničke komunikacijske mreže i usluge 2012. godine u skladu s direktivama Europskog parlamenta i Vijeća 2002/21/EZ od 7. ožujka 2002. o zajedničkom regulatornom okviru za elektroničke komunikacijske mreže i usluge (Okvirna direktiva) (1), 2002/19/EZ od 7. ožujka 2002. o pristupu i međusobnom povezivanju elektroničkih komunikacijskih mreža i pripadajuće opreme (Direktiva o pristupu) (2), 2002/20/EZ od 7. ožujka 2002. o ovlaštenju na području elektroničkih komunikacijskih mreža i usluga (Direktiva o ovlaštenju) (3) i 2002/22/EZ od 7. ožujka 2002. o univerzalnoj usluzi i pravima korisnika u vezi s elektroničkim komunikacijskim mrežama i uslugama (Direktiva o univerzalnoj usluzi) (4) Komisija je donijela Odluku 2002/627/EZ (5) o osnivanju savjetodavne skupine neovisnih nacionalnih regulatornih tijela za elektroničke komunikacijske mreže i usluge pod nazivom Europska skupina regulatora za elektroničke komunikacijske mreže i usluge. (ERG).

               (2)

               ERG je pozitivno doprinio dosljednoj regulatornoj praksi olakšavanjem suradnje između državnih regulatornih tijela (NRA) te između NRA i Komisije te osiguravanjem sučelja za savjetovanje i pomoć Komisiji u području elektroničkih komunikacija.

               (3)

               Regulatorni okvir za elektroničke komunikacije iz 2002. godine izmijenjen je Direktivom 2009/140/EZ Europskog parlamenta i Vijeća (6) i Direktivom 2009/136/EZ Europskog parlamenta i Vijeća (7) te dopunjen Uredbom (EZ) br. 1211/2009 Europskog parlamenta i Vijeća od 25. studenoga 2009. o osnivanju Tijela europskih regulatora za elektroničke komunikacije (BEREC) i Ureda (8).

               (4)

               U skladu s Uredbom (EZ) br. 1211/2009, uloga koju je prethodno imao ERG ojačana je i u većoj mjeri prepoznata u revidiranom okviru kroz samo osnivanje BEREC-a te kroz njegovo pojačano sudjelovanje u razvoju regulatorne politike kao i u mehanizmima predviđenim za osiguravanje dosljedne primjene pravila u državama članicama. U skladu s navedenom Uredbom BEREC posebno zamjenjuje ERG i djeluje kao isključivi forum za suradnju između NRA te između NRA i Komisije u ispunjavanju cjelokupnoga spektra njihovih odgovornosti prema regulatornom okviru EU-a.

               (5)

               Stoga treba staviti izvan snage Odluku 2002/627/EZ,

         DONIJELA JE OVU ODLUKU:
   Jedini članak
   Odluka 2002/627/EZ stavlja se izvan snage od 1. lipnja 2010.

      Sastavljeno u Bruxellesu 21. svibnja 2010.

            Za Komisiju

            Predsjednik

         José Manuel BARROSO

      (1)  SL L 108, 24.4.2002., str. 33.

      (2)  SL L 108, 24.4.2002., str. 7.

      (3)  SL L 108, 24.4.2002., str. 21.

      (4)  SL L 108, 24.4.2002., str. 51.

      (5)  SL L 200, 30.7.2002., str. 38.

      (6)  SL L 337, 18.12.2009., str. 37.

      (7)  SL L 337, 18.12.2009., str. 11.

      (8)  SL L 337, 18.12.2009., str. 1.


title: 98/243/PUP: Odluka Vijeća od 19. ožujka 1998. o podjeli troškova izrade tiskarskih predložaka za jednoobrazni obrazac dozvole boravka

text:
               19/Sv. 012

               HR

               Službeni list Europske unije

               15

         31998D0243

               L 099/1

               SLUŽBENI LIST EUROPSKE UNIJE

               19.03.1998.

      ODLUKA VIJEĆA

   od 19. ožujka 1998.
   o podjeli troškova izrade tiskarskih predložaka za jednoobrazni obrazac dozvole boravka
   (98/243/PUP)
   VIJEĆE EUROPSKE UNIJE,
   uzimajući u obzir Ugovor o Europskoj uniji a posebno njegov članak K.8. stavak 2. točku 2. drugu alineju,
   uzimajući u obzir Zajedničku akciju od 16. prosinca 1996. koju je usvojilo Vijeće na temelju članka K.3. Ugovora o Europskoj uniji u pogledu jednoobraznog obrasca dozvola boravka (1), a posebno njegov članak 2. stavak 1.,
   budući da usvajanje od strane Vijeća tehničkih specifikacija navedenih u članku 2. stavku 1. za sobom povlači nužnost izrade tiskarskih predložaka za jednoobrazni obrazac dozvola boravka;
   budući da je Kraljevina Nizozemska objavila svoju spremnost izraditi tiskarske predloške za druge države članice;
   budući da se troškovi izrade tiskarskih predložaka nastali za Kraljevinu Nizozemsku moraju podijeliti među državama članicama,
   ODLUČILO JE:
   Članak 1.
   Kraljevina Nizozemska ovim je ovlaštena izraditi tiskarske predloške za jednoobrazni obrazac dozvola boravka u ime država članica.
   Članak 2.
   Ukupni troškovi izrade tiskarskih predložaka za jednoobrazni obrazac dozvola boravka, koji iznose 124 667 ECU-a, financirat će se iz doprinosa država članica. Financijski doprinos, koji će dati svaka pojedina država članica, izračunat će se na osnovu omjera njenog bruto društvenog proizvoda i ukupnog iznosa bruto društvenog proizvoda država članica koji služi kao osnova za financiranje općeg proračuna Europskih zajednica za 1997. godinu (2). „Bruto društveni proizvod” u okviru značenja ovog članka definirat će Direktiva Vijeća 89/130/EEZ, Euratom od 13. veljače 1989. o usklađivanju prikupljenog bruto društvenog proizvoda s tržišnim cijenama (3).
   Članak 3.
   Ova Odluka stupa na snagu na dan objave u Službenom listu.

      Sastavljeno u Bruxellesu 19. ožujka 1998.

            Za Vijeće

            Predsjednik

         J. STRAW

      (1)  SL L 7, od 10.1.1997. str. 1.

      (2)  SL L 44, od 14.2.1997., str. 127.

      (3)  SL L 49, od 21.2.1989., str. 26.


title: 2009/3/EZ: Odluka Komisije od 18. prosinca 2008. o uspostavi rezervi cjepiva Zajednice protiv konjske kuge

text:
               03/Sv. 60

               HR

               Službeni list Europske unije

               102

         32009D0003

               L 002/9

               SLUŽBENI LIST EUROPSKE UNIJE

         ODLUKA KOMISIJE
   od 18. prosinca 2008.
   o uspostavi rezervi cjepiva Zajednice protiv konjske kuge
   (2009/3/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Odluku Vijeća 90/424/EEZ od 26. lipnja 1990. o troškovima u području veterinarstva (1), a posebno njezin članak 6. stavak 2. i članak 8.,
   uzimajući u obzir Direktivu Vijeća 92/35/EEZ od 29. travnja 1992. o utvrđivanju pravila kontrole i mjera suzbijanja konjske kuge (2), a posebno njezin članak 12.,
   budući da:

               (1)

               Konjska kuga (AHS) je bolest kopitara koju prenose člankonošci (Arthropoda) i koja se uglavnom pojavljuje u podsaharskoj zoni Afrike. Povremeno se bolest proširi izvan Afrike sve do Indije, ali i u sjevernu Afriku i na Iberijski poluotok, kao i između ovih dvaju područja. Uzročnik bolesti je Orbivirus sličan virusu uzročniku bolesti plavog jezika. Međutim, za razliku od bolesti plavog jezika u ovaca i goveda, konjska kuga je gotovo uvijek smrtonosna za konje.

               (2)

               Neutralizacijom virusa ustanovljeno je devet antigenski različitih serotipova virusa konjske kuge, no između serotipova 1 i 2, 3 i 7, 5 i 8 te 6 i 9 utvrđene su unakrsne reakcije, što se koristi kod proizvodnje cjepiva.

               (3)

               Neprekidno cirkuliranje virusa bolesti plavog jezika u nekim državama članicama dovoljan je dokaz gotovo neprekidne prisutnosti odgovarajućih vektora koji su sposobni prenositi virus u pogođenim područjima. Virus konjske kuge i virus bolesti plavog jezika prenose isti vektori vrsta Culicoides i zato je rizik od unošenja virusa u države članice veći od zanemarivog. Dijelovi Zajednice pogođeni bolešću plavog jezika su također središnja uzgojna područja vrijednih populacija konja koje su time posebno ugrožene od konjske kuge.

               (4)

               Pravodobna primjena cjepiva u slučaju izbijanja konjske kuge predviđena je člankom 6. stavkom 1. točkom (d) Direktive 92/35/EEZ. Prema članku 9. stavku 2. te Direktive Komisija može donijeti odluku o provedbi sistematskog cijepljenja kopitara protiv konjske kuge, međutim farmaceutska industrija sa sjedištem u državama članicama trenutačno ne proizvodi cjepivo protiv konjske kuge, niti je u Europi registrirano neko cjepivo od strane međunarodnog proizvođača.

               (5)

               Uz znatnu potporu Zajednice Španjolskoj, Portugalu i kasnije također Maroku, suzbijena je epidemija u tom ekosustavu iz 1987.-1991., a od 1993. sve države članice Europske unije ispunjavaju uvjete za zemlju slobodnu od konjske kuge prema mjerilima utvrđenim propisima Zajednice.

               (6)

               Poglavljem 12.1 Kodeksa o zdravlju kopnenih životinja (Kodeks) Svjetske organizacije za zdravlje životinja (OIE) (3) određeni su, između ostalog, i standardi za premještanje cijepljenih ili seropozitivnih kopitara te su predviđene smjernice za zadržavanje ili ponovno stjecanje statusa slobodan od konjske kuge poslije izbijanja bolesti.

               (7)

               U nedostatku posebne monografije za cjepiva protiv konjske kuge u europskoj farmakopeji opis u poglavlju 2.5.1 Priručnika za dijagnostičke testove i cjepiva za kopnene životinje (4) za cjepivo koje proizvodi Onderstepoort Biological Products Ltd (OBP) u Južnoj Africi, jedini je dostupan i mjerodavan standard za živa oslabljena (atenuirana) cjepiva protiv konjske kuge.

               (8)

               S obzirom na iskustva s cijepljenjem protiv bolesti plavog jezika u državama članicama, kako bi se spriječilo unošenje prethodno neotkrivenih serotipova u neki ekosustav, potrebno je uspostaviti kapacitete kako bi se u slučaju potrebe moglo posegnuti za monovalentnim cjepivima koja sadrže samo serotip koji već prevladava ili izravno ugrožava regiju. OBP raspolaže tehnologijom za proizvodnju odgovarajućih monovalentnih atenuiranih cjepiva iz sedam serotipova koji su uključeni u rutinsku proizvodnju tro- i četverovalentnih atenuiranih živih cjepiva, za naknadnu kombiniranu primjenu u endemskom okruženju, koja je učinkovita protiv svih devet serotipova virusa konjske kuge.

               (9)

               Tako je OBP jedini potencijalni ugovorni partner koji raspolaže potrebnim kapacitetima za proizvodnju učinkovitih cjepiva protiv konjske kuge koja ispunjavaju međunarodno priznate standarde u smislu članka 123. stavka 3. Uredbe Komisije (EZ, Euratom) br. 2342/2002 od 23. prosinca 2002. o utvrđivanju detaljnih pravila za provedbu Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (5).

               (10)

               U Priručniku OIE-a navodi se produljeno razdoblje stabilnosti u slučaju skladištenja liofiliziranih cjepiva na 4-8 °C; međutim rok valjanosti koji se garantira u trgovini utvrđen je na dvije godine. Zato je potrebno pravodobno donijeti odluku o obnovi zaliha cjepiva prije isteka roka valjanosti s obzirom na epidemiološku situaciju i mogući razvoj novih cjepiva.

               (11)

               Na temelju iskustva s drugim rezervama cjepiva Zajednice i uzimajući u obzir da se u slučaju konjske kuge potpuno primarno cijepljenje sastoji od prve primjene cjepiva nakon koje slijedi drugo dodatno cijepljenje za pojačanje imuniteta, ukupan broj od 100 000 doza svakog od sedam atenuiranih serotipova bio bi dovoljan za prvo reagiranje u slučaju hitnosti.

               (12)

               Zato je za zaštitu osjetljivih kopitara razumno stvoriti rezerve cjepiva Zajednice protiv konjske kuge i staviti ga na raspolaganje u slučajevima potrebe u državama članicama ili u epidemiološki relevantnim susjednim trećim zemljama koje predstavljaju posebnu opasnost od konjske kuge.

               (13)

               Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   1.   Za primjenu u slučaju hitne potrebe Zajednica poduzima mjere za nabavu 100 000 doza liofiliziranog monovalentnog atenuiranog živog cjepiva, uključujući potrebne razrjeđivače, protiv bolesti konjske kuge od svakog od serotipova 1, 2, 3, 4, 6, 7 i 8.
   2.   Mjere navedene u stavku 1. odnose se na dobavu i skladištenje 700 000 doza liofiliziranog cjepiva i neodgodivu otpremu određenog cjepiva na mjesto u Europskoj uniji ili u njoj epidemiološki relevantno izravno susjedstvo, koje odredi Komisija u slučaju hitne potrebe.
   Članak 2.
   Maksimalni troškovi za mjere navedene u članku 1. ne smiju prijeći 500 000 EUR za razdoblje od dvije godine.
   Članak 3.
   Kako bi se ostvarili ciljevi iz članka 1. i 2., Komisija sklapa za godine 2009. i 2010. ugovor o isporuci s Onderstepoort Biological Products Ltd (OBP) u Južnoj Africi za:

               —

               dobavu i skladištenje cjepiva opisanog u članku 1. stavku 1.,

               —

               isporuku cjepiva zajedno s razrjeđivačima kako je opisano u članku 1. stavku 2., i

               —

               pojedinosti uklanjanja cjepiva kojem je prošao rok valjanosti.

      Sastavljeno u Bruxellesu 18. prosinca 2008.

            Za Komisiju

         Androulla VASSILIOU

            Članica Komisije

      (1)  SL L 224, 18.8.1990., str. 19.

      (2)  SL L 157, 10.6.1992., str. 19.

      (3)  http://www.oie.int/eng/normes/mcode/en_chapitre_1.12.1.htm.

      (4)  http://www.oie.int/eng/normes/mmanual/2008/pdf/2.05.01_AHS.pdf.

      (5)  SL L 357, 31.12.2002., str. 1.


title: 94/672/ZVSP: Odluka Vijeća od 10. listopada 1994. o Zajedničkom stajalištu definiranom na temelju članka J.2 Ugovora o Europskoj uniji o ograničavanju gospodarskih i financijskih odnosa s onim dijelovima državnog područja Republike Bosne i Hercegovine koji su pod nadzorom snaga bosanskih Srba

text:
               18/Sv. 008

               HR

               Službeni list Europske unije

               3

         31994D0672

               L 266/10

               SLUŽBENI LIST EUROPSKE UNIJE

               10.10.1994.

      ODLUKA VIJEĆA

   od 10. listopada 1994.
   o Zajedničkom stajalištu definiranom na temelju članka J.2 Ugovora o Europskoj uniji o ograničavanju gospodarskih i financijskih odnosa s onim dijelovima državnog područja Republike Bosne i Hercegovine koji su pod nadzorom snaga bosanskih Srba
   (94/672/ZVSP)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak J.2,
   uzimajući u obzir Rezoluciju 942 (1994.) koju je donijelo Vijeće sigurnosti Ujedinjenih naroda 23. rujna 1994.,
   ODLUČILO JE:
   Članak 1.
   Ograničavaju se gospodarski i financijski odnosi s dijelovima državnog područja Republike Bosne i Hercegovine koji su pod nadzorom snaga bosanskih Srba, u skladu s mjerodavnim odredbama Rezolucije 942 (1994.) koju je donijelo Sigurnosno vijeće Ujedinjenih naroda 23. rujna 1994.
   Članak 2.
   Ova se Odluka objavljuje u Službenom listu.

      Sastavljeno u Luxembourgu 10. listopada 1994.

            Za Vijeće

            Predsjednik

         Th. WAIGEL